Áfrýjunardómstóll í Haag í Hollandi sneri í gærkvöld dómi sem kveðinn var upp fyrr í gær þess efnis, að útgöngubann stjórnvalda vegna COVID-19 væri ólöglegt og skyldi aflétt þegar í stað.
Mark Rutte, forsætisráðherra Hollands, hvatti landsmenn í gærkvöld til að virða þessa niðurstöðu.
Fjölskipaður áfrýjunardómstóllinn ákvarðaði í gærkvöld að útöngubannið skyldi gilda áfram fram á föstudag hið minnsta, þegar fjallað verður fyrir dómi um mál samtakanna Wiruswaarheid gegn stjórnvöldum. Samtökin kærðu fjölda sóttvarnaaðgerða stjórnvalda, þar á meðal útgöngubannið sem sett var á 23. janúar og nýlega var framlengt til 2. mars. Samkvæmt því er landsmönnum óheimilt að vera á ferli milli níu á kvöldin og hálffimm að nóttu. Mark Rutte, forsætisráðherra, fagnaði í gærkvöld niðurstöðu áfrýjunardómstólsins. Hann kvaðst fullviss um að útgöngubannið fengi að standa áfram, enda hefði það þegar sannað gildi sitt. Bannið væri ekki markmið í sjálfu sér heldur tæki í baráttunni við útbreiðslu kórónuveirunnar.
Meirihluti neðri deildar hollenska þingsins samþykkti í gærkvöld frumvarp sem ætlað er að tryggja lagagrundvöll útgöngubannsins. Frumvarpið fær flýtimeðferð í þinginu og verður að líkindum tekið til umfjöllunar í efri deild þess í dag.
Útgöngubann verður áfram um nætur í Hollandi, að minnsta kosti fram á föstudag, eftir að áfrýjunardómstóll sneri í gærkvöld dómi frá því fyrr um daginn þar sem bannið var lýst ólöglegt.